khistorydata/jeongjo-sjw-relations huggingface dataset:
정조 17년 · 목
疏略曰卽伏見前正言沈鳳錫疏本則實有所萬萬危怖者蓋臣於伊日與前吏判同登筵席親聆玉音丁寧諒複欽仰感歎寸忱自激惟知對揚之是急不恤一身之顚沛退而行政果不無一二擧擬者今此人言遣辭聲罪罔有紀極而旣無東西銓之區別則臣亦被論中一人耳仍因蹲據大關廉防況於東銓諸堂遞解之後見職去就宜無異同伏願亟削臣本兵之任以謝人言批以卿等之祗畏天憲謹守繩墨擧世之所知以卿等之規模當此時兩銓之長行古銓長所未敢行之大政者一則對揚二則對揚況日前筵本之頒示夫夫也孰不覩聞則臺章所論可謂鄕闇中卿闇不必費辭深引矣且以朝廷體下之道言之伊日下敎旣嚴且截從又及復諒諒卿等奮不顧身身先首當如無向國衷赤豈易辦此萬有一因此擧使卿等狼狽則是豈卿等之自取也匹夫之不獲其所猶曰若已推納況卿等之在冢宰司馬之列者乎卿等認以爲威福在於上日加對揚期以牢定規模如是敷敎而兩銓之中敢有逡巡却顧者邦有常刑予言不再
정조 17년 · 강
放前承旨李義鳳勘放龜山前僉使朴枝萬仍命法聖前僉使趙宅鎭通津前府使李觀賢議處
정조 17년 · 목
敎曰時囚皆令今日內捧供仍以草記議處照律○義禁府啓言前承旨李義鳳原情以爲向日臺啓中曰陰護曰游辭是人臣之極罪果若人言則死猶餘罪此莫非平日行已不見孚於同朝之致且況銀臺長望亦復停拔尤可見公議之不與銀臺一步便成鐵限故召牌之下一違再違以至于三云以此照律罪請笞五十收贖敎以後勿逡巡之意嚴飭放送又啓言龜山前僉使朴枝萬餉還法意何等嚴重而以未捧爲已捧虛錄磨勘俱極可駭以此照律罪請徒三年定配以喪前收贖告身盡行追奪又五年禁錮允之又啓言法聖前僉使趙宅鎭原情以爲光州等十三邑鎭田稅大同米太合二萬四千一百十七右分載於本倉漕船二十四隻領船上來四月十五日午潮水到交河境鳳字船一隻掛於草登平字船一隻到通津境又掛於草登急發各船汲水船竝力救護而潮急沙陷終至臭載之境不知沙嶼之逐年變遷不善領運之罪實合萬殞云曾經宣傳官請議處又啓言通津前府使李觀賢原情以爲高敞稅船之過境也多發校吏各別護送而畢竟臭載在於未過境之前則不善護送之罪在所難免云曾經都總都事請議處竝允之
정조 17년 · 강
勘放法聖前僉使趙宅鎭通津前府使李觀賢
정조 17년 · 목
義禁付啓言法聖前僉使趙宅鎭身爲漕運差員海路夷險慢不審察莫重國穀有此臭載事極痛駭以此照律罪請杖八十收贖奪告身三等放送通津前府使李觀賢水護事目本自嚴重而致敗之患旣在境內則不善護送之罪在所難免以此照律罪請罷黜放送允之敎以如有功議各減一等又以趙宅鎭功減一等李觀賢雖有功議罷黜無功議減等之例啓
정조 17년 · 강
命禮曹以內閣及廣德面所奉聖像移安儀節各一件書送于水原府
정조 17년 · 목
水原留守蔡濟恭狀啓以爲闕里祠工後今方垂畢奉安日子隔日無多內閣所安聖像奉來時節次必自儀曹有所指揮而廣德面所奉聖像奉來之際使諸孔氏擧行乎抑自官府具威儀擧行乎若具威儀則當旁照何樣式例乎請令該曹磨鍊分付敎曰奉安日子以六月初擇吉之意禮判入侍已有下敎則尙不知委致有此狀啓之擧禮判之疏忽類如許卽令該曹枚擧此意行會本府內閣及廣德面所奉聖像奉安儀節各一件書送事分付該曹
정조 17년 · 강
命前吏曹判書徐有防參判李在學參議李冕膺復授銓任
정조 17년 · 목
敎曰自有牢定何可撓奪於群咻一望一擬無非出於仰答而俯承乘機敲撼之說非不知也則此非向批所謂奮不顧身者乎此時此銓官若不委任責成則不但苦心之就緖未易欲行恢蕩之政反貽害於無故銓官亦豈成說乎業亦示意處義已伸前吏曹判書徐有防參判李在學參議李冕膺復授銓堂之任卽爲牌招開政嚴飭無敢引義此銓堂若不復致政廳仍爲開政其可曰朝廷有造化之權乎牌去來申飭斯速開政
정조 17년 · 강
吏曹判書徐有防參判李在學參議李冕膺陳疏賜批仍飭牌招
정조 17년 · 목
有防疏略曰臣忝叨銓任絲毫莫效瘡疣畢露居常悚蹙乃者前正言沈鳳錫之疏出而論臣日前政注下語危怖聲罪狼藉直驅之於罔測之科臣於此誠不勝其體粟而魂Ꝼ也噫政注者銓衡之謂也衡一失其平銓法隨而乖此所以兢兢業業猶恐或墜而至於疏通一事尤其難愼之大者斤兩錙銖自有分數只循故常則率多薪積之歎少欠稱停則易致隄決之患以臣謏陋之見豈敢爲向前擔着之計而惟我聖上以天地好生之德施雨露不擇之仁將使陰崖枯荄擧囿於大化陶甄之中溲發德音非止一再臣職居近密屢度承聆而奧若日昨聖敎丁寧諒複有足以貫金石而孚豚魚臣以受恩如天之蹤早晚顚㳍有不暇自恤退而傳及僚堂惟對揚相與勉勵而猶且慮及於忙後錯了考閱品案採訪物議敲推於見枳之淺深參互於連累之遠近逐於數三政席甄別排擬而姑置宿硏之復先從漫司而注高低疾徐之間其何敢曰一一中窽而亦自以爲煞費商量不踰界限今此臺言至以憑藉疏導乘機吹噓等說之爲人臣極罪者一筆句斷專事䵝昧殆若臣不恤義理之至嚴不顧防範之至重惟意壞却無所畏憚者然噫彼臺臣亦有見聞以此攻臣人豈有信之者哉至若柳▣事臣固有說焉星賊之至妖極憯窮凶絕悖凡有血氣之倫者莫不欲食內䆮皮苟使柳▣誠如人言臣固當先於人而致討寧或擧似於疏通也哉蓋星賊凶疏之出也大小緘默初無一言而寂寥數語始發於柳▣之章聲罪擬律雖失太寬首先倡論猶有可取伊後之若疏若啓踵此而繼發則無言者不損毫髮有言者獨歸廢錮恐非綜核之政臣之檢擬者豈無所以而然哉今此臺章之拈出一柳▣至以爲肆然收錄力戰義理云者何其意見之與臣相反至此臣於再違召命之後縮伏竢勘不自意聖敎先及於禮使職名幸蒙於鞶遞又伏見兵判疏批縷縷百有餘言凡所以照燭昭晣者更無餘蘊臣奉持隆恩死亦何憾臣自有人言以來悲憤痛冤如不欲生抗顏周行實無其望而曾未數日忽伏承復授前任之命五內失守罔知攸措固知違越飭敎自干邦憲而鐵限在前轉動無路玆不得不披瀝肝血疾聲呼籲伏乞亟削臣銓衡之任仍勘臣鈇銊之誅以謝人言批以休說沈鳳錫十輩自有鑿龍門一斧沛然疏漯之效予方銳意勵精際此人其人之會居銓對揚在卿等與有幸矣悠悠麥浪之談義當付之莫卞卿其勿辭行公○在學疏略曰伏見前正言沈鳳錫疏本則以近日疏通事論斥銓官遣辭危怖聲罪狼藉覽之未半心驚膽愯噫今日臣子之藉手以事我殿下惟在於明義理嚴隄防一或有忽於此則非常分也居銓地者其所兢兢然致愼豈不及於人哉誠以今番所下絲綸十行丁寧有足以感動臣隣長僚筵退之後又對諸堂莊誦聖敎相與欽歎必思所以誠心對揚故臣亦感其任謗擔着之意數日政望之次第收擬者臣果參聞而與論是豈放過於隄防而然也以今不齊之物情固難望人人見孚而今此臺言專事脅勒直以乘機吹噓等說欲驅之於罔測之科人之爲言胡至此極吁亦怕矣臣之被論旣與諸僚一般則其所處義亦無異同日昨承宣除旨冒罪違召獲蒙恩遞又伏承銓任復授之命狼狽之地理難復叨危戲之情比前有倍玆敢仰暴衷懇伏乞亟降威罰以謝人言批以卿其勿辭入來參政○冕膺疏略曰臣冒據銓地厚被罔極之人言特蒙遞解之溫音曾未多日新命遽下職名如舊臣惶駥震懍莫知措躬之所也數三疏滞之政隨參而與聞竊自附同聲對揚之義矣至於憑藉聖旨乘機吹噓等說噫嘻此何言也其所爲言專事脅勒略無願忌抑何故也臣之平日所自期者惟在於明義理峻隄防今也反是乃歸之於晦義壞防之地臣雖奊垢尙忍聞此言耶慚痛悲憤寧欲無吪官職去就非所可論嚴召之下冒死違傲罰止問備庚牌荐降悚戲之極無地自容猥披肝血仰煩崇聽伏乞亟賜處分批以爾其勿辭參政仍敎曰銓堂批下更卽牌招申飭開政又因喉院三牌啓辭敎以旣承批旨又如是違牌揆以分義不但萬萬未安必欲使此銓官更爲行政者亦不但爲事面以此竟日酬應今至侵夜豈有如許道理乎雖欲百番違牌徒增百番酬應參議只推與長亞堂更卽牌招申飭開政
정조 17년 · 강
遞承旨申光履以徐榮輔代之前望也
정조 17년 · 강
同敦寧鄭煥猷疏陳情勢命捧納承旨洪彥喆禁推在院承旨申大顯朴長卨鄭致淳遞差以李集斗李書九徐有成兪漢寧代之竝前望也漢寧疏通也
정조 17년 · 목
煥䣭疏略曰臣罪臣自知之孼由自作身陷大戾惟我殿下拔之坑坎置之袵席欲報之德殞結難盡向叨衛將獲覲文陛涯分已踰無復餘恨而歲首陞秩忽侈曠絕之殊典日前除旨尤出收錄之盛念隨衆辭巽臣何取爲第此見叨之職敦寧已盡公格難冒伏乞照例刊改敎曰此等不緊上疏皆爲捧入乎捧納承旨先遞差後禁推在院承旨一竝遞差
정조 17년 · 강
遞承旨李集斗徐有成以林濟遠爲承旨前望也
정조 17년 · 목
政官牌去來遲滯集斗該房也有成坐直而不能檢飭敎曰何時下敎而致煩酬應該房承旨遞差
정조 17년 · 강
遞校理金熙稷副校理閔養顯李晴修撰金觀柱副修撰沈樂洙俱在外也
정조 17년 · 강
吏曹參議李冕膺再疏賜批
정조 17년 · 목
疏略曰臣之不可冒進之狀己暴於前疏而及承聖批未蒙體諒又有牌召之命臣於叫尤不勝惶隘悶戲之至苟使臣有一分可進之勢豈敢一日三違自犯邦憲而臣之處義與僚堂少無異同則一違一進揆以廉防寧有是理耶似叫情勢之不得不三違者許令陳疏曾有定式玆敢援例陳章伏乞特賜處分批以爾其勿辭察職
정조 17년 · 강
命吏曹判書徐有防參判李在學待開門牌招
정조 17년 · 목
因喉院四牌啓辭批以冢宰雖曰重任一日之內六牌不進大關事體又何可酬應乎與參議待開門牌招
정조 17년 · 강
藥院啓辭賜批都提調洪樂性提調李▣右承旨林濟遠
정조 17년 · 목
日次問候也○批以慈殿慈宮氣候一樣卿等不必入侍矣連日酬應之餘氣升如期昨夜又添政官酬應近日承宣及政官之罪果何如如卿在具瞻之地者不能董飭爲此循例日次問候者誠慨然矣
정조 17년 · 강
以南公轍爲承旨仍命敍用
정조 17년 · 목
敎曰新除授承旨中罷散人敍用
정조 17년 · 강
命昨日許遞玉堂口傳付軍職
정조 17년 · 목
敎曰昨日許遞玉堂令該曹卽刻口傳付軍職
정조 17년 · 강
以李健源爲假注書仍付軍職疏通也旋補三千權管
정조 17년 · 목
回健源入直仕記敎曰免坐者收錄非戲言也況渠非應坐渠之同生亦不在於可坐之律而旣爲四寸者乎設令渠爲應坐之地處果難撓屈若用造化之權則李師命與故相卽兄弟而不但免坐因特敎無礙調用豈非故例之可據乎先用其叔次及其兄已有斟定于心中者則渠弟之名雖在啓辭旣受點下又付軍銜之後豈敢如是遲滯入來今始省記乎假注書李健源三千權管差送當日內給馬倍道下送時任權管令帥臣區處俾無積仕禁施纔赴旋卽回馬之弊
정조 17년 · 강
持平兪岳柱避嫌啓辭賜批
정조 17년 · 목
岳柱啓言臣孼由已作六年窮海自分爲遐島之鬼矣己酉以後屢被恩造屛伏田野爲世所棄柏府除旨忽下於夢想之外繼有馹召之命臣他不暇顧急於叩謝而罪戾之蹤何敢與論官職且臣於憲府已經掌憲則揆以格例亦不當仍冒請命遞斥批以勿辭
정조 17년 · 강
承旨南公轍陳疏還給
정조 17년 · 목
疏略曰臣才疏識短百不猶人觸事顚錯無往非罪向日殿講筵席體貌至重而綠臣昏憒不善周旋面命之責敎譴罷之辭旨丁寧牖迷旣嚴且截至今追惟若隕淵谷而伊時大僚又因此而胥命則臣之情地尤有所難安者矣薄罷未幾恩敍繼降銀臺除旨又復聯翩臣以見職蒙譴屬耳則臣何敢冒沒承膺不思所以訟愆知改之道也哉臣又於目下事有難進之義焉惟我殿下凡於施措政令之間大小巨細無不泛應曲當而尤於義理之際洞見淵源剖枡絲毫殿下之所當銳意而圖治者以叫群下之所當明目而藉手者以叫人之所以賴以爲人者亦以此而夫何殿下近日之擧若是之過中失當也丙丁以來亂逆層出履霜堅冰滔天盤地近年以來接踵而起寔繁其徒乃殿下嘗以天地同大之德過加淵藪藏疾之量每有一番逆獄輒用一番恢蕩凶賊之黨與干連輕重且置極逆之姻婭族屬遠近皆混至於向日前望之點下無非凶醜餘孼狼藉身犯之徒淸顯不礙與無故而幷進除旨絡續增有識之竊歎失之太寬猶屬例語因而致亂實有其慮曾謂聖明之世義理之壞敗隄防之不嚴乃若是之無餘地耶臣竊憂之臣伏讀銓官疏批下者有以禹疏漯之功取譬之蓋洪水之稽逆行汎濫中國不得爲中國人不得爲人禹之所以行其所無事者亦惟曰掘地而注之海驅龍䖳而放之菹險阻旣遠害人者消然後人得平土而居之叫禹之功所以萬世永賴也今夫凶逆之禍有甚於洪水而今之時與禹之時尤加遠矣治之雖猛而猶恐餘波之浸漫況殿下不欲澉摡而淸之乃反導之使入龍䖳欲化而羸豕有躑躅之漸亂逆增氣而王綱有解弛之歎以殿下之明聖何不念及於此耶臣受國厚恩絲毫莫報而耿耿自執者此箇義理而已今若貧榮冒寵揚揚與此輩翱翔於邇列而不自知恥則其奈辱朝廷而玷先德何哉天牌儼臨承膺無路詣闕陳章略暴衷懇伏乞亟改臣職
정조 17년 · 강
承旨林濟遠李書九徐榮輔兪漢寧聯疏命還給重推徐榮輔兪漢寧
정조 17년 · 목
因諸承宣聯疏敎曰還給其中左副承旨徐榮輔之隨衆同參尤極駿然而不爲處分意在矣又敎曰今日承宣徑出疏左副同參旣駿然同副同參尤駿然當該承旨徐榮輔兪漢寧從重推考
정조 17년 · 강
飭銓堂牌去來催促
정조 17년 · 목
喉院以銓堂之連日違召啓敎以分義道理萬萬寒心違牌益勿施更爲各別嚴飭斯連膺命違牌勿爲呼望牌去來催促
정조 17년 · 강
重推承旨兪漢寧
정조 17년 · 목
敎曰申飭之下肅單尙不捧入該房承旨從重推考開政斯速擧行
정조 17년 · 강
重推徐有防李在學李冕膺
정조 17년 · 목
承旨兪漢寧啓言吏曹判書徐有防參判李在學參議李冕膺特敎申飭何等截嚴屢度催促謂以遭罹罔測轉動無路席藁闕外終不承膺請從重推考久之
정조 17년 · 강
外補徐有防爲統制使李在學爲慶尙右兵使李冕膺爲全羅右水使
정조 17년 · 목
敎曰處義雖重昨今擧措萬萬非義分之所敢出以酬應之難下敎何如且有入侍之命則敢以免冠席藁等語一味違拒者豈有如許國綱乎吏曹判書徐有防統制使除授參判李在學慶尙右兵使除授參議李冕膺全羅右水使除授皆令當日辭朝時任帥臣竝令該曹口傳遞付軍職又敎曰統制使外補有命而開政下批付魚銜節度使然後敎諭書密符當爲傳授卽令入直堂上下批如有口傳之例口傳擧行事分付又敎曰政命已至經宿東銓諸堂出代前兵批政事先爲擧行事分付
정조 17년 · 강
遞兵曹參議沈基泰
정조 17년 · 목
敎曰統制使付魚銜事才有下敎矣不待特敎混用兩兵水使循例付銜例徑先書入當該入直堂上遞差旣付兼銜矣開政或口傳下批之命置之
정조 17년 · 강
兵曹判書金文淳陳疏命還給推捧納承旨兪漢寧
정조 17년 · 목
疏略曰臣之所被人言極其懍怕冒入文字冀蒙遞解及奉批旨絲綸鄭重開示聖意俯察臣心至以牢定規模毋敢逡巡爲敎噫臣之一身非臣自有苟有一分可强之勢豈爲逡巡却顧之計哉日前臺章遣辭之危怖聲罪之狼藉不比於尋常官箴則在臣自處之義決不敢諉以昭晣晏然冒據而旣不敢連章瀆擾又不敢依舊淟涊徊徨趑趄進退維谷卽者東銓諸堂又因撕捱至有譴補之命則到今臣之去就便成鐵限叫際開政有命天牌儼臨僚堂遞職番次不備而以臣目下情地萬無進身之路玆不得不隨詣闕下冒陳短疏伏乞亟削臣本兵之任敎以臺臣猶不敢一事再避況政官乎捧納承旨推考原疏還給宿衛重地時無行公堂上焉敢如是仍以前牌催促若成遲滯記過待令
정조 17년 · 강
以徐有防爲吏曹判書李在學爲參判李冕膺爲參議仍飭開政又命三閫帥之代及嶺伯之代今日內差出畢賑形上使之陸續登聞
정조 17년 · 목
敎曰以叫三堂更令行政已示微意言不可不信而今日擧措大關臣分一味督飭豈有如許國綱叫一也又思之冡宰何等重任則蹔遞旋仍處義猶未快伸設或行公於今日又將言私於後政叫二也非不知乍補卽收之亦涉顚倒似叫節拍泩例斑斑如是然後事面正矣命令信矣規模定矣統制使徐有防吏曹判書除授兵使李在學參判除授水使李冕膺參議除授卽爲牌招開政又敎曰統制使慶尙右兵使全羅右水使之代今日政下批成差出事分付仍以叫意言乎廟堂畢賑形正陸續登聞嶺伯之代今日政亦爲差出政命已下吏曹堂上若有違牌之事其可曰國有法乎自有兵判疏批中下叚句語令銓官知悉
정조 17년 · 목
敎曰守禦使兼帶金吾之任許遞
정조 17년 · 강
有改吏曹判書徐有防參判李在學參議李冕膺兵曹判書金文淳進
정조 17년 · 목
以趙瑍爲大司憲尹㬦爲大司諫崔守魯爲正言李龜雲爲校理宋翼孝爲副校理吳鼎源爲修撰金熙釆爲副修撰尹尙東爲戶曹參判李集斗爲兵曹參判柳甲基爲參議趙尙鎭爲禮曹參判李鎭復爲刑曹參判李洪載爲左尹金華鎭爲判義禁趙鎭宅爲慶尙監司洪樂舜爲高城郡守趙尙鎭爲副總管白師誾爲慶尙右兵使李東植爲全羅右水使李弘逵爲法聖僉使權淋爲南虞候李尙直爲羽林將金魯範爲忠壯將瑍華鎭甲基鼎源守魯樂舜師誾尙直弘逵魯範淋竝疏通也敎曰灣尹之代拔例擇擬以入事言于廟堂又敎以待下批明日辭朝
정조 17년 · 강
以李得濟爲統制使李義綱爲義州府尹竝備薦也
정조 17년 · 강
承旨李書九陳疏命還給以吳翼煥爲成歡察訪
정조 17년 · 목
疏略曰臣於昨日待罪刑房臺臣去就臣當主之而如吳翼煥者流亦在憲職茶時之啓接待之節勢將循例擧行夫人臣事君惟在一心心所不安義所不可臣若徒懷嚴畏抑情强行則是豈臣誠心事上之道也哉臣受殿下罔極之恩死生夷險失志靡他嶺海鈇鉞拱袖以俟畏罪懷刑人情所同而臣之如叫者誠以所惡有甚故也伏乞亟降威罰以勵臣分敎以還給掌令吳翼煥成歡察訪除授俾伸廉隅仍以除朝辭赴任事下諭
정조 17년 · 강
分揀洪彥喆禁推
정조 17년 · 강
罷副校理宋翼孝副修撰金熙釆職
정조 17년 · 목
敎曰引避臺諫許遞今日政以久屈人擬入
정조 17년 · 강
命以金晦彬擬掌令
정조 17년 · 목
以兵曹監軍望筒佐郞金晦彬名下敎曰久矣掌令擬入其代注書出六人中差出
정조 17년 · 강
以申大謙爲禁軍別將口傳也
정조 17년 · 강
推統制使李得濟兵曹判書金文淳遞承旨李書九
정조 17년 · 목
政院啓言統制使李得濟本職下批之前徑先肅謝請該帥臣及不善知委之該曹堂上竝推考允之敎以非特該曹之罪捧納承旨遞差
정조 17년 · 강
命義州府尹李義綱定州牧使李義直相換
정조 17년 · 목
敎曰新除灣尹親年已過云與定州牧使相換灣尹則除朝辭赴任事成送有旨定牧則仍令當日辭朝
정조 17년 · 강
命大司憲趙瑍推考以沈埉爲首陽別將推吳翰源洪時漙飭令察職
정조 17년 · 목
瑍埉翰源時漙違召敎以都憲依例下司諫院執義沈埉義當▣蹶何敢逡巡乎首陽別將除授當日倍道下送時任別將遞付京職掌令吳翰源持平洪時漙旣詣臺又登筵傳啓之後豈可違牌只推更爲牌招申飭察職
정조 17년 · 강
命杆城郡守李在沆依前下敎今日政調用
정조 17년 · 목
敎曰今則麥秋已過杆城郡守李在沆依向者下敎必於今日政州牧中先卽調用以示重民事之意
정조 17년 · 강
禁推吳翰源洪時漙
정조 17년 · 강
命豊德府使康命吉富平府使鄭東協相換
정조 17년 · 목
樂院提調李坤啓言御醫康命吉時帶豊德府使豊德之距京在於百里之外如有不時議樂之事則招來之際稽滯可慮且値本陵端午祭享在前如叫之時御醫之除授遠邑者啓請換差旣多其例請分付該曹換差近邑以便泩來從之
정조 17년 · 강
承旨閔百奮陳疏賜批
정조 17년 · 목
疏略曰臣之得有今日秋毫皆聖上賜也坑坎而袵席之滓穢而薰沐之臣雖世世生生隕首糜身尙何足仰酬萬一也哉蓋自海島蒙宥之後以至頃年甄錄之日洪造殊渥若偏於臣至若今玆曠絕之恩尤是臣夢寐之所不及數日之間華誥三降百里之外馹召繼辱蓬華生輝鄕隣動色嗚呼臣家自祖先以來世受國恩休戚是同及至臣身不肖無狀於公於私辜負荒墜殆無餘地而徒藉先蔭猥玷宰列過分之災理所必至重以丙丁劇賊多出於姻親族黨之間古人所謂亂臣賊子不意近出者不幸於臣身當之而臣旣乏九齡之前知又愧輔果之明識目擊無前之凶逆相踵於近屬而乃未能先事逆覩折亂萠遏凶圖臣每一念此骨驚膽掉如不欲生抑臣一息未泯重叨是任於十九年之後怵惕惶戲不知死所一肅文陛退塡溝壑豈非臣至願攸在而第臣年前入城數月留滯猝得風痺之症肢體拘攣語音不通氣力凛綴舁歸鄕廬于今四載諸般症形有加無減床簀蔶奄奄不保朝夕以此樣子旣無望於陳力就列而況臣犬馬之齒已踰七旬其於見職年限已過則區區去就尤無可論而恩除之下一向偃處亦非義分之所敢出逐卽舟載病軀寸寸前進來此城闉冒上文字伏乞收還除命且臣於路中得伏見臺章以凶逆姻親之入於疏揚至請銓官之勘罪臣心忸蹙尤無所容惟我殿下竝賜諒察亟許鐫削批以騼陽故宅卿是主祀之人特除出於念舊之意而年限已過移除閑局卿其勿辭行公
정조 17년 · 강
命諸道準瓜限麥秋仍任守令察訪今日政差代
정조 17년 · 강
命禁軍別將李得濟兵曹正郞兪漢㝢仍任騎士將趙雲行用水使履歷禁軍別將望以壯勇營善騎別將通擬
정조 17년 · 목
兵判金文淳啓言禁軍別將李得濟移除統帥而本營事務多所修擧且方有成節目擧行之事此時徑遞誠爲可惜請今姑仍任從之敎曰銳意修擧可謂乃父之子統帥何時不可爲申飭責成可也又啓言本曹一軍色正郞兪漢㝢移拜館職今已見遞矣軍色之任數遞可悶請仍任從之又啓言騎士別將自是曾經閫帥擧擬之窠而今番趙雲行以未經防禦閫帥之人特除禁衛營騎士別將矣請以何履歷施行敎以用水使履歷又啓言禁軍別將差出之時每患乏人而壯勇營善騎別將自下有不敢循例擬望何以爲之敎以通融備擬
정조 17년 · 강
遞同敦寧鄭煥猷以閔百奮代之前望也
정조 17년 · 강
以申大顯爲統制使備薦也
정조 17년 · 강
承旨南公轍疏陳母病踏啓字
정조 17년 · 강
遞承旨林濟遠徐榮輔
정조 17년 · 강
以洪義榮權以綱洪仁浩爲承旨竝前望也
정조 17년 · 강
命羅州全州之代以道內守令中擇差
정조 17년 · 목
敎曰羅州牧使之代各別擇差吏曹啓請羅州牧使全州判官同道及他道有聲績未準限已準朔守令竝擬允之敎以賑政才畢迎送之弊宜念道內守令中有治績人擇擬除朝辭赴任
정조 17년 · 강
重推吏曹判書徐有防參判李在學參議李冕膺兵曹判書金文淳推承旨權以綱
정조 17년 · 목
敎曰昨夜以政望酬應幾乎徹漏則今日開政又如是遲滯兩銓諸堂從重推考該房承旨亦爲推考
정조 17년 · 강
命蔭官落仕人抄出書入
정조 17년 · 목
敎曰蔭官落仕人中政目不爲擧論人該房招致政吏一竝抄出書入若成有見漏則當該承旨嚴處該吏當刑配該房知悉
정조 17년 · 강
以宋祥濂爲校理魚用謙爲副修撰竝前望也
정조 17년 · 강
遞兵曹佐郞鄭觀輝崔時淳李德升
정조 17년 · 목
因兵曹佐郞望單敎以時任佐郞竝改差
정조 17년 · 목
以徐邁修李壽咸爲承旨李東稷爲執義金晦彬爲掌令池德斌爲持平申大尹爲校理李羽晉爲副校理李書九爲刑曹參判李義弼爲禮曹參議朴龍源爲漢城主簿趙壤鎭李之珩爲典籍柳誼爲同義禁李在咸爲西部都事趙時淳爲羅州牧使宋守淵爲南原府使李喜大爲河東府使柳甲基爲豐川府使李廷書爲金山郡守李東野爲全州判官洪履祚爲濟州判官鄭宅昌爲固城縣監洪浩源爲求禮縣監金養根爲玄風縣監李敬心爲奉化縣監韓在中爲松羅察訪李命基爲長水察訪李五鎭爲利仁察訪朴能源爲校檢朴蓍壽金若鍊李寅釆爲典籍李延弼爲內禁將判校李顯釆奉常僉正金洪運相換龍源壤鎭之珩竝落仕最久人在咸添書批下能源蓍壽若鍊寅釆竝疏通單付延弼疏通也
정조 17년 · 강
遞持平池德斌以崔鎭夏代之前望中添書批下
정조 17년 · 강
命修撰吳鼎源仍任前職鼎源前職成均館久任郞廳也
정조 17년 · 강
命注書出六人典籍及芸閣加設單付待窠陞遷
정조 17년 · 목
敎曰以注書出六區處之類今日改典籍及芸閣加設單付待窠次次陞遷
정조 17년 · 강
命玄風縣監奉化縣監以畿邑有治績守令中相換再政
정조 17년 · 목
以李在沆爲茂州府使李河永爲金堤郡守金愚爲參禮察訪趙重瞻爲戶曹正郞李潤明爲刑曹正郞朴蓍壽李寅釆金若鍊李義明爲兵曹佐郞李在亨爲直講權偗尹文東爲禁府都事洪樂顯爲軍資主簿奉化縣監李敬心楊川縣監沈喜永相換玄風縣監金養根陰竹縣監張錫周相換河永重瞻潤明義明在亨文東竝添書批下蓍壽寅釆若鍊三望竝爲批下樂顯疏通也
정조 17년 · 강
命參禮察訪金愚直講李在亨蔭窠相換
정조 17년 · 강
命以許根尹衡烈擬兵批見窠
정조 17년 · 목
因監察成道明望單敎曰兵批見窠許根尹衡烈擬入事口傳分付
정조 17년 · 목
以金啓濂爲杆城郡守許根爲訓鍊主簿尹衡烈爲武兼直講李在亨平市主簿邊景祜相換參禮察訪金愚厚陵令安邁權相換啓濂根衡烈竝疏通也根添書批下
정조 17년 · 강
飭銓堂承宣毋敢以今日特除特點有所煩聒
정조 17년 · 목
敎曰今日特點者特除者若有煩聒之擧則當該銓堂昨日補外地方竝施遠竄之典當該承旨大靜縣定配以叫分付
정조 17년 · 강
召見備局稟事堂上大司成成均館久任郞廳及新除守令于重熙堂右參替鄭民始戶曹判書沈頤之大司成徐榮輔直講吳鼎源南原府使宋守淵河東府使李喜大金山郡守李廷書杆城郡守金啓濂金堤郡守李河永固城縣令鄭宅昌求禮縣監洪浩源高城郡守洪樂舞
정조 17년 · 목
民始曰我聖上至仁大德無處不被無物不逐近來疏通事孰不欽仰而只綠在下者不善對揚日前聖敎中過則有作戚之漸叫誠群下之罪然近日處分實有萬萬過中者釁孼負犯混無區別以至於口發悖說手呈凶疏者及極逆大憝之至親前望點下內外幷用義理乖矣隄防蕩然大小臣僚莫不憂憤抑塞臣愚死罪疏滯之德意反致貽累之患伏願還收近日處分參酌其輕重淺深可疏者疏之不可通者不通然後方可謂之疏通而亦可爲永久之道矣頤之曰伏法應坐外毋論輕重初不區別而一例用之則義理隄防實無可言者矣邁修曰臣之愚見重臣畢陳無餘矣今番疏滯之聖德孰不欽仰而若乃不諒所犯之輕重竝皆疏通豈不爲世道寒心乎至於黜陟四承宣可奬而不可罪竝令還收罪名是臣之望也予曰不必多費說話其在時措之宜不得不如是矣昨因窠窄蔭官皆授文官窠而相換大體言之此猶不至惎多矣民始曰使渠輩偃息倖逭亦云失刑豈可使一倂疏滌而用之乎予曰李健源事善爲之矣雖以當者言之宜無自犯之理況其同生與三寸乎此意已諭於吏判矣民始曰李觀源則其第之啓尙存若究問則未知何如而至於用法者之至親不可不區別矣予曰其中難於擧論者中批不足惜拔例不必拘如是則規模定矣民始曰重者塞之輕者通之然後淸朝之隄防可以立矣恢蕩之法意可以行矣予曰昨年慶尙道梁山黃山地有隄決之患發隣邑軍丁合衆力築之然後始乃完固道啓適到於疏通之時誠亦異矣蓋人力多則筒亦完築今以衆疏通之人同力塞之則豈不好耶民始曰如是之故種種潰決矣若能量其淺深酌其輕重引勢通塞則豈有頹潰之理乎邁修曰還寢四承宣放出之命臣所望也予曰事若妥帖則承宣事自可已矣然大抵遣辭則過矣鬼頭藍面誰也然昨聞新除臺諫中有陳疏到院以疏通事侵斥銓官不遺餘力云渠亦疏通中人雖曰曖昧嫌疑則有之以渠情地反論疏通之銓官往古來今豈有如許紀綱何不直呈而還持去也民始曰聞甚駭怪眞所謂無變不有矣予曰沈鳳錫則非但論疏通而已直驅吏判於逆矣又謂大司成徐榮輔直講吳鼎源曰經書活印事柳得恭一人監印力有不及矣件儒長日無事使之輪回校讎印出前釐正一件而以某張某字某人拈出各書紙頭可也
정조 17년 · 강
命舟橋司査實羅州一隻船未下去委折仍飭諸邑穀物卽速裝發
정조 17년 · 목
惠廳堂上鄭民始啓言京江船隻之一倂初運於湖南者蓋欲遠地穀物無晚載意外之患連接湖南諸邑裝發之報則遠邑稅船已有到泊京江者而中間諸邑尙無裝發之報至於羅州則以一隻船尙未來到爲辭此月已盡而尙未裝發則殊非定式之本意且湖西穀物無可運之期未下去船隻申飭舟橋司査實委折督促下送未裝發諸邑嚴飭該道使之一齊卽速裝發後牒報之意請另飭從之
정조 17년 · 강
命徽陵丁字閣修改時另飭本陵官另加栽量務從完緻
정조 17년 · 목
戶曹判書沈頤之啓言徽陵丁字閣修改之役端午兼告由擧行而年前各陵公廨修繕時自戶惠廳以錢分半需用至於今番丁字閣修改事體自別林瓦物種自臣曹輸送工匠料米自本官會減而與新建有異且敦匠之臣無奉審之事故容入多寡無以酌量而大體則回舊修改也其若過於張大則事體未安若加操切則草率有慮本陵官旣兼監役修改之際另加裁量務從完緻而無或張大材瓦取用匠手料米亦十分節省須體朝家不役都監之意期於省工費竣重役之意請嚴飭從之
정조 17년 · 강
命大司成徐榮輔還付推銓官徐有防
정조 17년 · 목
承旨洪仁浩啓言大司成雖除他職而兼帶事旣有定式矣大司成徐榮輔除拜承宣所當幷兼銜下批旣遞承宣之後則亦宜還付而日前兩改俱不擧行揆以格例做錯非細請當該銓官推考大司成徐榮輔仍令卽爲還付從之
정조 17년 · 강
飭陞補從近設行推前後泮長沈煥之徐榮輔及承旨徐邁修
정조 17년 · 목
承旨徐邁修啓言陞補限內不爲設行大司成直捧禁推傳旨事曾有定式矣今年則自春至夏尙不設行一抄而未卽依例請罪誠不勝惶恐泮長之違越定式殊甚未安請前後大司成幷推考申飭從近設行從之敎以旣有定式則過限不稟當該承旨亦爲推考
정조 17년 · 목
備局啓言端午不遠祭官當爲差出而侍從罷散甚多無以分排云在前如此之時亦有請敍之規請侍從堂上堂下違牌坐罷人幷敍用令該曹口傳付軍職允之
정조 17년 · 강
承旨李壽咸上疏賜例批
정조 17년 · 목
疏略曰臣之向叨是任也前正言沈鳳錫來呈一疏係是言事固當捧納之不暇而有涉禁句語往復消詳未卽入啓矣追後得見疏本則攙入一句語有曰營護逆黨角勝義理臣不勝滿心慚恧以此情蹤何可冒進乎伏乞亟賜鞶遞以謝人言
정조 17년 · 강
遞承旨洪義榮李壽咸以李書九尹㬦代之幷前望也
정조 17년 · 목
敎曰揆以處義不可行公右副承旨李壽咸許遞違牌承旨亦爲許遞前望單子入之
정조 17년 · 강
遣承旨致祭于故文淸公鄭澈命寅寧君鄭寅煥自本道給米肉示記錄奮裔之意
정조 17년 · 목
吏曹啓言問于寅寧君鄭寅煥處則以爲寅城府院君澈七世嫡長孫年今八十而居在鎭川寅城君長泒子孫中無文科及承襲之人支泒子孫中前後登文科者爲十三人而今無見存云矣敎曰昨日見寅寧君鄭寅煥肅謝意以爲寅城府院君文淸公後始有承襲令吏曹詳問主家今見單記果然故相文淸公家遣承旨致祭肅謝者年過八十云令該道待其下去給米肉以示記錄舊裔之意
정조 17년 · 강
命兵曹正郞李德升陞付佐郞鄭觀輝仍任
정조 17년 · 목
兵曹啓言本曹正郞安經心兼史進尹魯東在外兪漢㝢監軍進一員未差佐郞朴蓍壽內司入直金若鍊李義明俱在外李寅釆有頉外司上直無推移之道正郞未差之代請令該曹口傳差出以爲入直之地敎曰昨日改差人中口傳陞付有實故人改差鄭觀輝仍任
정조 17년 · 강
命海西大小靑島許民入接農牛種資從便顧助
정조 17년 · 목
備邊司啓言觀此黃海水使李禹鉉狀啓則枚擧白翎僉使金爀牒呈以爲大小靑島一一看審則大靑島東西三十里南北二十里可墾處爲三分之一小靑島東西十餘里南北五里許可墾處爲三分之二云矣見今生齒日繁之時斤係利用厚生之道不容少忽今叫兩島幅圓旣廣土品且沃則許民耕食實合事宜且以海防言之荒唐船之出沒漁採無歲無之若自今土闢而民聚追捕瞭望等節如沿海諸處則亦不害爲固邊之政以此以彼可謂一擧而兩得分付該帥臣使之寡民許耕農牛種資從便顧助發遣親裨時時檢察而民戶之入接與否田土之起墾多少亦令隨卽馳報以爲考勤慢處之之地且兩島中松雜木處處茂密云開拓後始可起墾山腰以上姑爲仍置平地可墾處所在樹木爲先斫取發賣以爲最初經紀之物力亦甚便好請竝以此意分付允之
정조 17년 · 강
工曹參議柳匡國上疏賜批
정조 17년 · 목
疏略曰國依於民民依於食足食之道惟勤力耕稼而歲有災沴力亦無效矣比年以來饑荒荐酷公私俱匱八路收租多有減縮百工頒祿亦患不給國用常有難繼之歎當叫耕耨之時農民無食無種雖欲勤力其勢末由到處田地太半陳廢秋雖農登田租之耗縮可坐而推矣古者國有十年之儲今無數年之支脫有緩急將何以爲用言念及此不覺寒心也叫不獨歲不登也亦匪由用不節也其所以理財厚生之術未能變通更張之致也若其利於公害於私則決不可爲而於公於私俱爲便利則何憚而不爲哉裕食之方蓋在於糴穀糴穀之要惟在於行錢何則近來人心不古世道漸澆每歲秋成之後場市間米穀率皆貧民之所賣而至若財富而錢多者蓋爲換貿歲置經歷冬春市價騰踴始爲出賣富安得不蓋富貧安得不蓋貧哉朝家若於秋成穀賤之時出錢貿穀廣爲儲積視其穀價之貴賤平價發賣富民無所牟利而貧民得蒙實惠矣是所謂足食之道在於糴穀者也然而糴穀不可以略干錢廣儲蓄行實惠也須有別船通變然後可以稱綸而經濟矣我東方行用之錢惟常平通寶而已其一文之錢文爲一文之用而一文之重爲一錢二分十文重合爲一兩二錢且爐鑄物種名色甚多鑄出之後利不償功極不過什二之利而已臣愚以爲宜鑄別樣大錢以六錢重鑄成一文則爲常平十文重之折半而一面刻以一錢通寶一面刻以字樣參用於常平而以叫一文代爲常平十文之用則利不啻倍篵而鑄成功費比常平減省不億且貫數不繁用度簡便體樣敦厚未易傷缺行之永久而有利於公用之愈便而無害於私也此所謂糴穀之方在於行錢者也方今國家之經用生民之活計專在於生財自今以後多鑄一錢通寶則費其物力者少收其功利者多而可以爲賤糴貴糶之道雖値歉荒民無捐瘠之患國有積支之效矣亟令鑄成而行之則國家幸甚人民幸甚若其市直之高低則權在富民善賈善變乘時射利其利倍簁而其慾無厭其習可惡其弊多端其中穀物綿布之日用者尤不可一任其操縱宜自公家酌定相稱之價正租二十斗貴不過三緡錢常布四十尺亦不過三緡永定一切之直無得使之隨時低仰則物情平均無甚貴甚賤之懸而貧民永有賴矣又有民瘼之不可不變通者鄕里殘民每當荒歲非但無食而流離凡有身役徭役官穀者力未能辦備則輒事逃躱謀免逋負於是乎有族徵里徵之擾平民亦未免流離之境臣愚以爲自今以後人民之移徙也使來者去者各受兩處地方官公文書其邑里坊曲地名然後聽其來去則非但逃民之避役者不得容其奸抑盜賊之出沒閃忽者不得匿其跡矣蓋糶糴之設置本爲濟民之具而到今還爲有名而無實年事稍登則民皆不願受至於行賂而圖免者居多其故何也村民之輸納也精實而斛必準及其受食也空穀而斗太縮吏胥之輸納也空穀而不盈斛及其受食也精實而石且完私家之穀經冬則一石之鼠縮不過二斗官庫之穀經冬則一石之鼠縮至於四五斗之多此豈鼠有廉饞哉常年之豆太則秋糴而春糶荒年之豆太則秋糴而春不糶莫非吏胥之弄奸爲太守者不能照察而禁斷之者何哉至於今春兩豆極貴民間非但燻造之不得早脕耕取種亦且難焉小民之呼冤不其然乎更令道臣宣諭判邑嚴束吏胥俾生靈被實惠批以諸條所陳可見爲民國之誠許令有司之臣登對時稟處糶糴之弊申飭諸道
정조 17년 · 목
以成德兩爲修撰李錫夏爲副修撰徐榮輔爲大司成李祖承爲黃海監司
정조 17년 · 강
命黃海監司當日辭朝
정조 17년 · 강
遞承旨徐榮輔以李益運代之前望也
정조 17년 · 강
校理李遇濟乞護母病陳疏徑出賜例批
정조 17년 · 강
召見黃海監司李祖承于重熙堂
정조 17년 · 목
辭陛也○予謂祖承曰民事方殷憂恤之念不弛宵旰卿須往欽殫誠巡拊無負特簡之意
정조 17년 · 강
掌令金禧燮避嫌賜批仍命湖西伯詳査田稅差員李鼎烈加斛虛實以聞
정조 17년 · 목
掌令金禧燮啓言臣以淸安縣監李鼎烈稅穀濫捧事有所論勘矣卽伏見備局草記批旨下者責敎截嚴臣惶懍震越無地自容臣以土着常貢之民稔知漕倉之弊久矣蓋江運異於海運水路點甚不遠一斛之捧加上四五升則可無上納之欠縮船人之稱冤而臣在鄕時稅民往來於漕倉者皆曰稅納之過入未有甚於今年一斛加上之米殆過一斗量其所入則的爲十八斗云怨聲狼藉萬口同傳臣所耳聞也又於隣里防稅之錢至於十一兩五錢之多臣所目覩也何敢構誣於章奏之間乎第臣不善周章致有此推考之命莫非臣罪以此情蹤其何敢晏然於臺次乎請命遞斥敎曰十八斗之說旣聞之不可仍置更令有司堂上中時帶度支者査問草記爾則勿辭○備邊司啓言招致淸安縣監李鼎烈一斗加上的爲十八斗委折更爲査問則以爲一斛所捧爲十四斗而漸次減捧爲十三斗四五升故爲慮漕弊加捧二三升減給落穀移此補彼之由昨已備陳矣今者臺臣又以一斛加上殆過一斗量其所入的爲十八斗爲啓誠未知其何說也稅民皆知年年當納之數升合加減毀譽立判雖欲勒加一斗民無順從之理則一升之穀點不敢無端低仰況一斗乎此已不可知也量其所入的爲十八斗尤所未曉一斛之入以十四斗爲準則斛上又加四斗然後乃爲十八斗初旣曰一斗加捧末乃曰的爲十八斗上疏則曰目擊避嫌則曰耳聞耳聞目擊之間未知有何所據而捧稅之斗携來於站船一番量斛可知所入之多少至於忠州戶首之民捧爲幾何倉底巿直之高下爲幾何實非一時差員所知云矣今以臺避所論輆着於差員所對則兩說互相矛盾有難適從一番査實然後是非可決請令道臣詳査啓聞後稟處敎曰臺臣之前疏後避一斗變爲四斗目擊換稱耳聞語意雖甚矛盾臺言體重飭令道伯斯速査聞俾無差員滯留之弊○政院以掌令金禧燮一日再啓煩瀆退待物論啓
정조 17년 · 강
園所植木及火巢外築筒白虎邊補土時赴役京鄕將校軍兵分等施賞
정조 17년 · 목
植木播種壯勇營將校知殼官趙崈敎鍊官崔廷喆趙明胤金鰲福朴理漢鄭道寬壯勇衛金白麟林百春韓弼瑜韓相五別武士史廷爀武士朴尙嚴以上各木一疋使喚軍兼司僕孫漢光池泰寬金尙業李范山金鎭喆以上多年效勞各木二疋布一疋初兼姜德得姜福得九斗軍鄭壽大兪性敦以上陞禁兼司僕車聖麟琴聲律以上各木布各一疋梁命福成春蕃吳泰先呂日得以上各木一疋九斗軍徐光修金福亮全壽喆三斗軍鄭龍得張春玉任順泰以上各米三斗幷餉色○植木補土訓局將校吉命福本局敎鍊官加設待窠陞實尹繼聖自該營各別施賞植木播種將校鄭宗完自該營參酌施賞使喚軍兼司僕朴煥七斗軍吉喆亮無料軍元聖麟以上自該營施賞而其中無料軍陞元軍九斗以下軍直陞兼司僕○植木播種禁衛營將校鄭師爀柳木領運將校李光敏金希文全大集以上自該營施賞而李光敏則自己酉至今年逐年領運效勞甚多陞差敎鍊官待窠陞實使喚軍三名自該營木布施賞而九斗以下軍直陞兼司僕○植木補土御營廳將校楊花別將金禹鼎限明年植木姑爲仍任將校申㬘總戌廳敎鍊官陞差孫興雲帖加朴仁浹李震輝尹德成以上自該營參酌施賞使喚軍兼司僕金弼郁九斗軍徐福東柳木運來使喚軍三名以上自該營施賞而九斗以下軍直陞兼司僕○植木補土水原府將校折衝徐大喆閑良盧喆安仁文補土築筒將校嘉善金之澤文世駿嘉義崔道義折衝金仁厚閑良宋雲得植木補土書吏洪允一補土築筒書吏李淑喆以上帖加植木將校折衝黃一淸嘉義黃啓淸出身車亨元以上各木布各一疋播種將校嘉善李得弘車道恒折衝金龍大李翼臣閑良李再亨金廷瑞朴興孫車錫一金孝元羅尙麗崔光純洪允禎以上各布一疋柳木運來將校六人各米一斗使喚旗手二名各木布各一疋本府官隸五百七十八名米十石都給廛人二百一名米五石都給植木莎草園軍一百二十名前京書員李東郁以上米六石都給員役六人各布一疋幷外帑庫植木補土總攝僧資憲喆學木布各一疋胡椒五升中軍僧嘉善道岑兵房僧折衝信策牌將僧嘉善戎弘勝悟書記僧泰榮以上各木一疋胡椒五升僧軍八十六名各胡椒三升木布別庫胡椒內下○植木補土振威將校折衝金得先閑良金壬得色吏柳東茂以上帖加官隸六名使喚軍五名以上各木二疋布一疋竝別庫○敎曰今番園所植木播種及火巢外築筒白虎邊補土工役甚鉅爲所重當有酬勞之擧而差員則渠之職分內事後當連有播植今番勿論其餘京鄕將校軍兵依判下分等施賞帖加則今日內口傳下批與有旨成送本府留守所入錢穀以外帑各庫所在上下事分付壯勇內外營差員振威縣所管植木以本縣大同朱八十石劃給事分付畿營
정조 17년 · 강
召見前京畿監司徐鼎修于重熙堂仍命振威縣自首隱結自壬子條還爲出給園軍復戶三年條計數給代各宮房免稅移劃他邑糧餉廳屯稅自本縣收納
정조 17년 · 목
敎曰園所外白虎近處補土及火巢築筒時差使員振威縣令曺允植率本縣校吏專當赴役其勤勞誠可尙渠雖職分內事該縣校吏等酬勞除弊之道卿其稟處鼎修啓言該縣處在三南孔道邑力本極殘薄無他變通之路而曾聞庚子辛丑年間有略干隱結自首云依年前安東例自任子條還爲出給園軍復戶依水原例自庚戌至壬子三年條計數給代而幷與各宮房免稅移劃他邑糧餉廳屯稅亦依前令本縣收納則於民於吏庶爲除弊酬勞之道矣從之敎以依此所奏卽令新伯斯速擧行
정조 17년 · 강
命園辛時本府會減成册勿爲關由於畿營自本府直爲擧行又以其專當之方議廟堂拮据
정조 17년 · 목
前京畿監司徐鼎修啓言園所幸行時自畿營各項策應旣有每年已行之規自當按此擧行而水原果川等站會減成册例報巡營自巡營酌量上下矣今則水原體貌與前有異此等文簿去來不無掣礙之端此後則水原會減成册勿爲關由於畿營自本府直爲擧行似合事宜從之敎以本府專當之方議于廟堂從長拮据
정조 17년 · 강
定各陵墓造泡寺仍飭道臣俾令願助修葺
정조 17년 · 목
禮曹啓言恭陵造泡寺以靈神菴爲定順陵造泡寺以化成菴爲定溫陵造泡寺以奉溫菴爲定禧陵孝陵造泡寺以高香寺爲定懿陵造泡寺以淸涼寺爲定永陵造泡寺以漆莊菴爲定昭顯墓造泡寺以高峯寺爲定竝令着實擧行而旣爲造泡寺則事面與前自別故移關畿營另飭各該邑着意於蠲除願助之方西道陵墓則從前造泡於守國寺而聞其寺宇頹圮僧徒稀小將無以分排擧行今方往復道臣修葺募入等事從長變通期有成效允之
정조 17년 · 강
宗廟令金魯敬司饔主薄鄭昌耆相換口傳也
정조 17년 · 목
吏曹啓言宗廟令金魯敬呈狀內素患痰癖之症萬無供職之望大享當前不可强令察任請改差敎以使之將往他司相換
정조 17년 · 강
命江界苗丹黃三把糧米白地責納條以會付還穀加分取耗充數
정조 17년 · 목
備邊司啓言卽見平安監司李秉模所報則枚擧江界府使申大年牒呈以爲本府苗丹黃三把糧朱九百九十九石零前以會付還中貸下待秋具耗收捧丙寅年革罷此規始以別餉軍官納米條施行己丑年軍官大縮故其不足五百五十七石請得加分充數至於辛丑軍官納米益減故不足二百石更得加分耗充給矣十數年來民戶軍官米二百四十二石零無路責納隣族之弊有不可勝言今此二百四十二石零亦依本府已例會付還穀留庫中加分取耗充數上下爲辭矣該邑三把糧米隨縮隨報加分取耗便成三十年流來古規見今民戶漸減害及隣族白地責納至於二百四十餘包之多則在朝家軫恤江民之德意合有矯捄之道依報辭施行之意分付近年以來爲江民革弊祛瘼至矣盡矣宜乎流散之民聞風還接而觀於邑牒營報舊縮自如新增無聞極爲訝惑自今另加着意於勞來之方俾有實效事請嚴飭道臣允之
정조 17년 · 강
申命關東伯以窮經讀書爲一鄕所推者採訪登聞
정조 17년 · 목
敎曰關東經工生抄啓之命卽謂工於經學也以是有當下條問之命矣今聞該道所取非經學卽治經云條問事體何如則豈可如是更令道臣以窮經讀書貫穿疑義爲一鄕所推者誠心採訪狀聞則當下條問此意令廟堂分付
정조 17년 · 강
命廟堂稟處江華前留守柳戇査案仍施告身盡行追奪之典
정조 17년 · 목
敎曰時囚柳戇査啓事成命已久尙無皂白所犯虛實雖未知之老者之長在保放未出場之中揆以獄體不當若是當該道臣推考監司卽兼留守也外官也留守卽內官也便是亥承也以此以彼勢難冒當査處之道更令廟堂草記稟處○備邊司啓言柳戇査事道臣之勢難冒當誠如聖敎而臺言旣發囚供難信其在按覈之道發遣御史使之行査實合事宜而此時畿甸之貽弊點不可不念應問各人令秋曹捉致究問後仍令王府照處敎曰諸人捉致之弊十倍於繡行廚傳況此時畿民呼飢之時乎雖欲行査照律聞其襄病應在收贖無論如此如彼白首耆年名登臺章一則罪也二則罪也加施盡行追奪之典勘放事分付該府
정조 17년 · 강
命犯夜人別監金景哲分揀放送
정조 17년 · 목
禁衛營以去夜惠慶宮別監金景哲本營巡邏被捉啓敎以聞是公幹出入分揀放送
정조 17년 · 강
知敦寧申思運疏陳無敦寧請遞賜例批
정조 17년 · 강
執義李龜雲處置掌令金禧燮賜批
정조 17년 · 목
龜雲啓言語雖差契意在陳規不可以此輕遞言官請掌令金禧燮出仕批以依啓
정조 17년 · 목
吏曹啓言觀此知敦寧申思運上疏旣無敦寧則似當許遞請上裁從之
정조 17년 · 강
遞都總管李得臣以尹師國代之口傳也
정조 17년 · 목
得臣呈告敎以許遞令該曹口傳差出
정조 17년 · 강
大司成徐榮輔上疏辭職賜例批仍命牌招申飭行公
정조 17년 · 강
命太學關東功令生畢到後更爲草記
정조 17년 · 목
成均館啓言該道入格功令生四十人中進士崔壽亨生員李是釬幼學沈普永三券俱入格生員金相穆幼學崔海羽兩券俱入格實爲三十二人竝烏竹軒後承合爲三十四人依下敎俱爲上來而其中李是釬申在和元復鎭尙不上來旣違定限有難遲待敎以上來者許接食堂待畢到更爲草記
정조 17년 · 강
京畿監司朴祐源以各陵寢造泡寺定式狀聞推捧納承旨徐龍輔
정조 17년 · 목
該監司狀啓以爲因承旨沈晋賢所啓各陵寢造泡令畿伯及地方官相議定式後狀聞有命矣以一寺數少僧徒每當各陵寢節享之時分送於各陵齋所果有分排不得之慮故自本宮往復各陵齋所招問任僧後定式報來之意知委矣楊州牧使李敏采牒呈內九陵寢節享時造泡若令合造於一處則日熱之時晷短之節不無窘速致爛之慮又或各各分造則以數少僧徒無以分排每二陵寢以一處合造所造處則以典祀廳爲之而各所造泡僧實難等待每一所各二名定式擧行各陵忌辰祭享則各於本陵典祀廳造用點甚便好云高陽郡守吳載光牒呈內守國寺在於明陵局內而於諸陵寢甚便近故五陵寢一墓所造泡之役專當擧行而但寺宇多有頹廢僧徒漸至凋殘今若改修奮寺多募僧徒分所使役極爲便當云以節祭合造忌享分設事往復齊所知委僧徒之意題送而守國寺係是自前造泡之所則事面尤爲自別故僧徒募入一節另飭地方官期於多數募入而寺宇修改則別般講確條列論報之意前道臣徐鼎修已爲題送而臣點到界之後其所繕刹募僧之策十分講究點爲關飭該邑敎以狀語太不別白捧納承旨推考
정조 17년 · 강
命尙州故義士金鎰配侑忠義壇
정조 17년 · 목
慶尙監司鄭大容狀啓以爲尙州儒生成載烈等聯名議送內本州忠臣義士之壇立則凡我臣庶之興起感頌爲如何哉第本州有故壬辰義士金公鎰倡義立慬同在是年同在是地而獨漏是壇生等咨嗟仰白於常陰之下焉金公素以簪纓後裔慷慨有氣節喜讀古人書頗解義理及島夷之入寇也邊城失守金公聞之流涕言於洛涯金公曰吾家世傳忠孝國有難豈可全軀保妻子於巖宂而不爲之效死乎時洛涯方會隣里士友相謀倡義公遂樂爲之附治其器械將以南下不意賊鋒猝迫洛涯以老母在不得不避乃以來附義士數百人屬之公遂作江左之行公握洛涯痛哭曰今此奮義之擧徒以吾兩人在而子以老親之故有此不得已之行今日事固有分於靑㳋九折坂去來之間而願余孤軍弱卒將無以伸大義於國家他日會見余於荒沙荊棘之中也巡邊使李鎰以大軍陣于甑淵見賊盛遂跳去從事尹暹等死之公憤慨扼腕益募鄕里義士逆倭而陣于北溪左右曰賊衆我寡不可輕動吾固知今日敗死而所以爲此者只效爲國一死之義而將以愧棄甲曳兵者之心也與賊鏖戰而死妻孥皆亡有一女年十七與其奴永還直往陣中賊至則隱於積屍中賊退則翻動積屍三日而得公顔色不變凛凛有生氣遂員屍而稿葬白原賊平乃窆而樹之白碑曰百世之下必有銘此者人皆以忠孝稱其女若奴焉此是洛涯所述事蹟黔澗趙公亦載於辰巳日錄刊行於世金公之節如彼其卓絕合有旌褒之典伏乞登聞朝家云以採實論報題送矣該牧使李趾采牒呈以爲金義士事蹟試爲採訪於邑中士民則果有自古相傳之語狀中所擧黔磵卽故奉常正趙靖洛涯卽故進士金安節也兩文集中可據之跡一如諸生所言出送鄕所摘奸則墓前果有一碑前後無一字而石面琢磨之形若新治者然竪立殆三百年而無苔藓者亦涉奇異蓋金公之節死可謂卓然而至今泯沒者祗是無子孫之致也以此論移儀曹竝享於金義士俊臣之壇又以義士金鎰墓五字刻于金女所立之白碑云矣蓋此金鎰立慬實蹟臣亦嘗聞而今此忠義壇錫號之會儒狀邑牒公議愈激挺身倡義旣著鄕賢之信筆臨陣放死無愧甑淵之忠節若獨見漏於是州是壇則不惟義士殉國之蹟湮沒可惜抑點孝女竪碑之誠齎恨無窮在聖朝旌褒之意似蒙均施之典義士金鎰忠義壇竝享一款請令該曹稟處敎曰金鎰配侑事依狀請施行一以伸多士之公議一以奬忠節事令該曹知委
정조 17년 · 강
平安監司李秉模以身彌島椵島大加次里島圖形及別單馳啓
정조 17년 · 강
命夏享祭文出宮時親押
정조 17년 · 목
因香室夏享大祭宗廟永寧殿受押單子竝敎以出宮時當親押以此該房知悉
정조 17년 · 강
命安山郡守今日政差出除辭朝赴任
정조 17년 · 목
京畿監司朴祐源以該郡守申昔身故馳啓有是命
정조 17년 · 강
命今日政卿宰實職除拜人待下批牌招
정조 17년 · 강
遞大司憲李義行掌令金禧燮閔彝顯大司諫金翊休司諫尹羽烈獻納徐有鍊總管尹師國
정조 17년 · 목
義行禧燮有鍊有情勢彝顯在外翊休羽烈未肅拜師國差祭也○敎曰兩司在外及未肅拜有情勢人竝許遞今日政差出其中未署經臺諫牌招使之署前行公○敎曰總管中差祭人許遞今日政差出
정조 17년 · 강
有政吏曹判書徐有防參判沈煥之參議李冕膺兵曹判書趙宗鉉進
정조 17년 · 목
以閔台爀爲大司憲李文會爲大司諫姜忱爲司諫鄭東榦兪漢人爲掌令崔重圭爲獻納成德朝爲知敦寧朴師沃爲同敦寧尹尙東爲禮曹參判呂善亨爲知義禁趙鎭完爲安山郡守金魯正爲順陵參奉初仕也李應爀爲副總管
정조 17년 · 목
敎曰京外落仕最久人有懸註政目間間收用之命而近來則收用間闊申飭兩銓俾有實效
정조 17년 · 목
以崔慶裕爲判校落仕最久也
정조 17년 · 강
發遣吏郞摘奸諸執事淸齋與否
정조 17년 · 강
推判尹李文源左尹黃昇源右尹丁範祖
정조 17년 · 목
坐不坐單子連四日不坐也
정조 17년 · 목
敎曰齊日相値時囚保放過齊後捧供○義禁府以時囚罪人宋益休鄭運耆金洪運等保放啓
정조 17년 · 강
右議政金履素陳箚辭免賜批不許
정조 17년 · 목
箚略曰念臣狗馬賤病房闥之間亦難運動享禮隔日無望就班誠禮俱缺生不如死臣於向日承批之後感恩怵分加意調治如獲分寸之效則必欲强策拚死自力致身班行矣拖到今日終無變動雖欲扶曳趨參萬無其路伏乞亟命遞解臣相職俾享班備儀批以大享卽盛禮也時任大臣之不爲進參求之故事未或聞焉雖欲備員享日隔夜大官非卽除卽出之任則國體也事勢也決不可乃爾愼節旣非風寒所祟如或一分可强强力參班仍敎以此批答遣史官傳諭
정조 17년 · 강
遞工曹判書尹師國知敦寧成德朝刑曹參判李在學兵曹參議金履成師國在學履成差祭德朝在外也
정조 17년 · 목
敎曰時任不爲參班寧有如許國體乎享班强參才已傳諭而隨駕東班實職中差祭及未肅拜在外人員許遞政官牌招開政待下批牌招察任
정조 17년 · 목
以金文淳爲工曹判書李聖圭爲知敦寧林淸遠爲刑曹參判成鼎鎭爲兵曹參議
정조 17년 · 강
遞工曹判書金文淳禮曹參判尹尙東以徐鼎修代尙東口傳也
정조 17년 · 목
將出宮命禮房承旨代押永寧殿香祝仍爲傳香又命太廟香祝先爲奉詣於廟內待駕到後親押於齋室○具遠遊冠絳紗袍乘輿出協陽門降輿乘輦出敦化門至太廟門外降輦乘輿入齋室改具冕服就极位行禮詣殿內奉審仍行省器還入齋室改具遠遊冠絳紗袍詣省牲位省牲仍行永寧殿省牲還入齋室親押訖乘輿詣望廟樓齋宿
정조 17년 · 강
以李▣爲工曹判書前望也
정조 17년 · 강
推藥院提調李坤科治掌務官及下吏
정조 17년 · 목
承旨李益運啓言輦輿炷香不卽待令請當該提調推考掌務官及下吏令攸司科治從之
정조 17년 · 강
藥院都提調洪樂性提調李坤副提調徐邁修判府事朴宗岳求對命退去
정조 17년 · 목
日勢向晡雨意猶未已藥院及原任大臣請對敎以今有晴意退去
정조 17년 · 강
命祝史李尙友事過後拿處
정조 17년 · 목
都承旨徐邁修啓言親臨省器之時祝史李尙友告潔聲微擧措失儀請重勘敎以事過後令該府拿問處之
정조 17년 · 강
命右副承旨尹理相事過後拿處諸承宣及兵曹判書趙宗鉉別雲劍金持默幷施重推
정조 17년 · 목
時承旨侍衛班於望廟樓下隔帳之地互相私語而理相間雜諧笑聲徹樓內敎以兵曹判書趙宗鉉別雲劍金持默從重推考當該承旨尹理相事過後拿處不能檢飭之諸承宣從重推考
정조 17년 · 목
具冕服出望廟樓乘輿入齋室時至詣板位行四拜詣盥洗位盥洗詣各室神位前三上香祼鬯奠幣進幣瓚爵官吏曹判書徐有防奠幣瓚爵官吏曹參議李冕膺薦俎官戶曹判書沈頤之進饌訖行初獻禮大祝第一室司僕正鄭東觀第二室副司果張至顯第三室副司果宋俊載第四室副修撰李錫夏第五室副校理崔獻重第六室副司果宋銓第七室校理李遇濟第八室副司果李明淵第九室司成李東稷第十室典籍尹悌東第十一室副司果兪漢㝢第十二室副司果李相璜第十三室副司果李肇源第十四室兵曹正郞尹魯東讀祝文訖亞獻官判中樞府事朴宗岳終獻官昌城尉黃仁點行禮如儀行飮福望爎禮禮畢還入齋室遣承旨詣廟內奉審撤饌闔門等節少頃承旨以撤饌闔門回奏改具遠遊冠絳紗袍乘輿出廟門降輿乘輦入敦化門至協陽門外降輦乘輿還內是夜月星明穊大禮利成萬萬欣幸
정조 17년 · 강
分揀李冕膺李尙友尹理相等仍命重推理相
정조 17년 · 목
因冕膺等禁推傳旨敎以分揀又因理相拿處傳旨敎以他皆分揀不可異同以爲先從重推考捧傳旨
정조 17년 · 강
放南平縣定配罪人鄭萬始
정조 17년 · 목
義禁府啓言南平縣勿限年減死定配罪人鄭萬始今月初八日遭其母喪云請依法典給暇過葬後還發配所敎以放送
정조 17년 · 강
校理李遇濟疏陳母病徑出賜例批
정조 17년 · 강
命水原留守蔡濟恭竹山省掃時澆奠床備給
정조 17년 · 목
濟恭以竹山地省掃事馳啓敎以大臣今日作行云澆奠床備給事令畿營今日內知委該邑
정조 17년 · 강
命成均館催促關東被抄儒生未及上來者
정조 17년 · 목
敎曰鄕儒之滯京宜念關東被抄儒生未及上來者令本館催促該道上來後卽爲草記事分付
정조 17년 · 강
濟州牧使李喆運以分賑形心及麰麥農形馳啓
정조 17년 · 목
狀啓以爲今則農作方殷春日漸長若不闊狹則必難繼活故飢民二千三百八十五口則本月初巡爲始毋論壯弱加給一升而還民五萬六千四十九口則點以農糧別巡分給期於不至捐瘠而使之務農麰麥農形則冬無酷雪春又早暖早晚麰麥莫不茁茂之中近因雨下頻數或於低濕之田不無萎黃之災而早麰則今已發穗晚麰與小麥點皆胚胎日後若無別般災損則可期成熟矣敎以船粟穩稅賙飢若意而冬春日候連爲調順云瘡痍之回穌可期言念民事萬萬多幸畢賑後形正狀聞時麥事民情詳細附陳事回諭
정조 17년 · 강
新生翁主藏胎于內苑宙合樓之北砌
정조 17년 · 목
藏胎儀節自前藏胎處所備三望受點差出安胎使擧行先朝甲戌敎以郡主藏胎勿差安胎使只中官與觀象監官員藏置事定式又先朝乙酉傳敎有曰藏胎之弊予知熟矣而古例難更今於舊闕北城之內得藏胎石函書刻若昨以此觀之卽中葉以後事也此後凡藏胎必於御苑精潔處藏置不必石函只以外內缸埋置事定式爲敎今番翁主新生後有司之臣屢以藏胎儀節仰稟予惟謹遵先朝聖敎擇後苑精潔處乃以是日酉時藏置于宙合樓之北砌
정조 17년 · 강
御春塘臺試取關東儒生
정조 17년 · 목
成均館以江原道被抄儒生未及上來者原州幼學元復鎭昨夕入來一體許接食堂之意啓敎以今日當親臨試取朝食堂後館堂率應試諸生來待於集春門外係是科場禁亂諸事拔例嚴飭如是申飭之後若有一毫不嚴之弊則試所承旨館堂當隨現重勘以此知悉可也○又敎曰今日儒生試取時殿座處所春塘臺爲之侍衛別雲劍外入直磨鍊事分付○試官率儒生入庭行禮訖以薦擧爲策題以人之好我示我周行爲賦題懸題後還內
정조 17년 · 강
罷兵曹判書趙宗鉉職參議成鼎鎭先遞後拿佐郞鄭觀輝拿處
정조 17년 · 목
承旨金孝建啓言侍衛班之非賜座無敢設席事例卽然日前宗廟動駕時侍衛諸臣皆坐方席而兵曹堂上非但不能檢飭點爲同犯者已極駿然且於今日殿座時承史末及入侍而侍衛徑先入獻此點本兵不善擧行之致由前由後不可無警請兵曹判書趙宗鉉從重搉考敎以當處分矣仍敎曰日前動駕帳外侍衛之事旣關紀綱今日殿座時兵曹擧行尤爲駭然爲判堂者焉敢每逭其罪乎兵曹判書趙宗鉉罷職不敍近來本兵擧行不能成樣後復若此當別般嚴處該房更加察飭○又敎曰兵曹入直堂上先遞差後拿處郞廳拿處
정조 17년 · 강
遞都承旨徐邁修以沈煥之代之前望也
정조 17년 · 목
敎曰吏判旣無作窠之事則兵判前望以吏判望誤入該房承旨遞差
정조 17년 · 강
以金文淳爲兵曹判書前望也
정조 17년 · 강
遞承旨徐龍輔以沈晉賢代之前望也
정조 17년 · 강
御誠正閣科次關東儒生應製試券㩴申在和等賜第給分有差
정조 17년 · 목
敎曰關東儒試取之擧卽一百六十六年後設行者豈特曰慰悅東人之擧而已也哉然與道科稍間以賦策各取一人賜第嶺之東西命書紙頭矣及其考券也西皆高等東獨見漏有非懸題時宣諭諸生之意也嶺東兩券之賦策先呈者特許竝抄如是則在昔設科時取四人之故事可以仰述矣其中一券卽恰滿七十之儒亦可謂眞箇慰悅矣賦三上原州生員申在和策三下一橫城生員鄭元善賦三下一三陟幼學洪寅祚策三下二江陵幼學沈普永竝賜第賦三下橫城幼學李弘喆平康進士黃基敬策三下春川幼學趙雲師各給二分其餘儒生下去時令該廳量給糧資入門之犯科者入籍之違式者拔去足矣特竝勿論事分付
정조 17년 · 목
義禁府啓言光陵謁者思陵參奉鄭運耆原情以爲自寒食日有水剌間改建監董之役連爲入直三月十九日畢役歸家至於光陵享帖初不承覽追聞實狀則當該京書員誤認入直傳于齋所故未卽聞知自犯偃便不進之罪惶懍之極無地自容云雩祀壇典祀官奉常僉正金洪運原情以爲將赴齋宿之際猝得急癨嘔吐昏窒以致遲滯未及摘奸之時自陷重罪萬隕猶輕云請竝刑推得情幷敎以分揀放送
정조 17년 · 강
詣皇壇行望拜禮
정조 17년 · 목
具翼善冠黑圓領袍乘輿出集成門至朝宗門外降輿入冽泉門前就板位行禮參班皇明人子孫副總管李源等四十人忠臣子孫兵曹判書金文淳等一百三十六人仍陞詣壇上奉審訖出朝宗門乘輿至齋殿降輿入齋殿改具袞龍袍出齋殿門乘與召見皇朝人子孫忠臣子孫由明禮門入進善門協陽門還內
정조 17년 · 강
命兵曹判書金文淳記過汰禁喧郞廳李德升
정조 17년 · 목
以皇壇齋殿外不善禁喧也
정조 17년 · 강
申禁兩南濫斫生松之弊重推湖南道臣權▣及左右水使拿問差員刑配木商
정조 17년 · 목
備局有司堂上尹行任啓言兩南風落松發賣別定差員使之主管矣今聞湖南擧行漫不致察本商輩捨却風落濫斫生松斧斤日入傳說狼籍法綱所在萬萬寒心當該監司及左右水使爲先從重推考當該差使員令該府拿問處之所謂本商仍令該道一一査出嚴刑定配而如是嚴飭之後自本司摘奸若或現發則道帥臣論以重勘事預爲分付湖南如此則嶺南難保其無弊請幷以此意出擧條申飭從之
정조 17년 · 강
大司憲趙尙鎭大司諫沈晉賢引避幷賜批削尙鎭職命晉賢問啓仍飭行公
정조 17년 · 목
尙鎭避嫌略曰風憲長席責任自別如臣謭劣何嘗彷彿於是任而庚牌荐臨飭敎截嚴雖不得不章皇出肅第臣自來踪地與他有異合啓聯參旣無其勢矧玆見職初無擬望而蒙此點下旣非宿趼則便是誤恩豈可不思自引晏然蹲冒乎請命遞斥批以近曰紀綱掃地如洪時漙者雖多有之徹夜酬應於臺望曉下再牌飭敎何如則傳啓之參與不參無關於暫膺召命强赴陪班則看作氣節萬牌不聽金尙集已駭然況卿乎尙集雖晚時猶卽膺又況卿旣過宵尤固拒者乎憲府雖無卿豈乏長官前望之添點自覺太過姑施削職之典知所懲艾後勿如是○晉賢避嫌略曰臣之從前旣自畵於言地且甚謭劣本不合於見職況於通擬之際有違格例赴政銓官亦已言之臣雖欲含恩畏義冒沒承當得無愧於方寸乎庚牌荐下飭敎截嚴雖不得不章皇出肅因仍蹲據斷無是理請命遞斥敎以赴政銓官姓名誰某所言亦果何如云乎今番去就雖甚駭然若有眞箇其然之情勢則亦不可勒令行公其委折政院爲先問啓啓批追當書下矣○政院啓言問于大司諫沈晉賢處則以爲臣於向來待罪承宣時適有諫長望新通之下敎伊時銓官李冕膺以三銓獨政例不得通淸之意轉達至蒙恩推始得擬入蓋諫長之職亦自不輕苟非銓堂備員之時則獨政擧行未免苟艱冕膺之授例覆難可謂得體臣以其時參望之人亦豈敢視若倘來揚揚冒膺乎微執如此有所自引之啓伏承問啓之命不勝惶懍之至云矣敎以過矣申飭行公仍賜避嫌啓批以勿辭亦勿退待
정조 17년 · 강
以洪樂顯爲尼城縣監口傳也
정조 17년 · 목
忠淸監司李享元以該縣監申大有身病沈重不得已罷黜馳啓敎以令該曹口傳擇差待下批當日辭朝
정조 17년 · 목
京畿監司朴祐源以龍宮縣監金觀柱今日辰時發向任所馳啓敎曰辰時發行申時登聞昨夜下敎今始擧行畿營事誠寒心無一言捧納承旨推考令廟堂嚴飭
정조 17년 · 강
召見承旨于重熙堂
정조 17년 · 강
召見稟事備堂下直守令于熙政堂守禦使李文源兵曹判書金文淳吏曹判書李秉鼎刑曹判書李得臣陰竹縣監金養根
정조 17년 · 목
予謂養根曰從官幾年乎養根曰三十一年矣予曰下去善爲之文淳曰臣於見職實難堪承而向來人言義難仍冒東銓旣處義至蒙曲諒之恩則勢不可異同乞賜鞶遞是臣區區之望也予曰卿言過矣西銓疏通不過一二人則與東銓有異人言之來何足深嫌不可以此輕遞矣子謂秉鼎曰卿之今番新除意有存焉近日疏通之政自卿對揚然後入於疏通之類必將謂自同平人卿其留意秉鼎曰近日處分實出於大聖人造化之權孰敢不欽仰而至於隄防之義亦不可不嚴騎堂之單付軍銜於渠輩殊不足深責亦甚駭然且以趙尙鎭之避辭見之誠不勝痛駭矣不幸近出之言王導自引之美事而尙鎭則全無此等句語敢以踪地異他難參合啓等語肆然筆之於避辭可見躑躅之有漸矣子曰趙哥中尙鎭最爲瞹昧至於官職亦無因此登庸之事矣秉鼎曰曾經副學此非其時乎予曰此則其時爲防其吏議之路故以副學塞責矣趙時偉之罪雖殺之無惜以院伯時事言之誠極無狀尙今生存於渠亦云幸矣至於尙鎭則旣是同堂之親而以日前避嫌之辭歸之躑躅之科者誠過矣過矣秉鼎曰金觀柱疏中可驚可愕忌諱等說臣於其時目覩而耳聞者辭語之陰慘情節之窮凶尙今思之不覺心寒膽掉此等之類豈可竝擧於疏通之列乎亟令還收外補之命焉文淳等曰忌諱二字極其凶慘矣予曰此謂其時人蔘事而言今不可容易挓及他說矣
정조 17년 · 강
遞承旨尹㬦以兪漢寧代之前望也